कोरोना वैक्सीनेशन के समय लोगों की डिटेल अपलोड हुई थी; सरकार ने कहा- जांच करा रहे
CoWIN Database Leaked on Telegram तृणमूल कांग्रेस (TMC) के प्रवक्ता साकेत गोखले ने दावा किया है कि केंद्र सरकार के वेब पोर्टल CoWIN का डेटा लीक हुआ है
तृणमूल कांग्रेस (TMC) के प्रवक्ता साकेत गोखले ने दावा किया है कि केंद्र सरकार के वेब पोर्टल CoWIN का डेटा लीक हुआ है। इनमें आम लोगों के अलावा बड़े नेताओं, अफसरों और पत्रकारों के भी नाम शामिल हैं।
गोखले ने दावा साबित करने लिए अपने ट्विटर हैंडल पर कई स्क्रीनशॉट भी शेयर किए हैं। इनमें लोगों के नाम-पता, मोबाइल, आधार, वोटर आईडी समेत उनके परिवार की जानकारियां शामिल हैं।
हालांकि गोखले के दावे पर सूचना प्रौद्योगिकी मंत्रालय का कहना है कि यह पुराना डेटा है। फिर भी हमने इसे संज्ञान में लिया है। फिलहाल हम इसकी जांच करवा रहे हैं कि यह डेटा CoWIN पोर्टल का है या किसी और सोर्स के जरिए आ रहा है। हमने इस बारे में पोर्टल के अधिकारियों से रिपोर्ट मांगी है।
राजनीतिक हस्तियों समेत पत्रकारों का भी डेटा लीक
ट्विटर थ्रेड में गोखले ने यह भी दावा किया कि CoWIN पोर्टल के जरिए जिन लोगों का डेटा लीक हुआ है, उनमें राज्यसभा सांसद और टीएमसी नेता डेरेक ओ ब्रायन, पूर्व केंद्रीय मंत्री पी चिदंबरम, कांग्रेस नेता जयराम रमेश और केसी वेणुगोपाल का भी नाम शामिल है।
वहीं गोखले ने जो दूसरा स्क्रीनशॉट शेयर किया है उनमें हेल्थ सेक्रेटरी राजेश भूषण, राज्यसभा के उपसभापति हरिवंश नारायण सिंह, राज्यसभा सांसद सुष्मिता देव, अभिषेक मनु सिंघवी और संजय राउत का नाम है। इसके अलावा राजदीप सरदेसाई, बरखा दत्त, राहुल शिवशंकर जैसे पत्रकारों का भी डेटा लीक किया गया है।
पहले भी डेटा लीक होने के किए गए थे दावे
इससे पहले 2021 और 2022 में भी CoWIN पोर्टल में दर्ज लोगों का निजी डेटा लीक होने के दावे किए गए थे। उस समय भी सोशल मीडिया में वैक्सीन लगवाने वालों के आधार, वोटर आईडी कार्ड, पैन कार्ड और मोबाइल नंबर समेत कई जानकारियों के ढेरों स्क्रीन शॉट शेयर हुए थे। हालांकि भारत सरकार ने उन दावों को खारिज कर दिया था।